Т1аьххьарчу шерашкахь вайн НР-хь, Россин тайп-тайпанчу мехкашкахь, дозанан арахьа а сих-сиха зорбанера араюьйлу яздархоша, публицисташа, политологаша Нохчийчоьнах, нохчийн къомах язйина статьяш, книгаш. Церан чулацам а, 1алашо а, вайна ма-хаъара, тайп-тайпана хуьлу, авторийн пох1мане, амале, хьежамашка а хьаьжжина. Хетачунний, моьттачунний, аьллачунний, баьхначунний, хила тарлучунний т1е а тийжаш, шайна хетачух бакъдерг а дина, кхечеран бакъдерг емалдина, тахана а я кхана бакъдерг а хилла даха йиш йоцчу дешнех вовшахтесна книгаш ю царах дуккха а ерш. Гинарг, хезнарг ойланехь литтадаларх а кхачаме дац, нагахь харц-бакъ а къастийна, йозанца кехат т1е охьадилла доьналла дацахь я ша дуьйцург ма-дарра орамера, чуьра дуьйна девзаш дацахь. Ц1ена нигат, хаарш, доьналла, пох1ма а цхьаьна долуш наггахьверг бен ца хуьлу яздархошна, историкашна, политологашна, политикашна, журналисташна юккъехь. Ишттачарах цхьаъ хиллачу нохчийн халкъан яздархочо Айдамиров Абузара, Нохчийчуьра юкъараллин-политически хьал хьахаделча, тобанашка бекъабеллачу нохчех ша г1айг1анца, сингаттамца къамел деш, олура: «Нохчийн къоманна оьшуш беана бацара х1ара ши т1ом. Вайна кочатесна бу х1илланечу, сутарчу политикаша. Кху балех довла вайна лаахь, д1ай-схьай лелхар а дитина, яьржина ойланаш гулйина, бакъдерг дийца деза политикаца шайн дахар мел доьзначара. Уггар хьалха чубаьхкинчу а, кху чохь болчу а журналисташа. Ша зуда йоллушехь, бакъдерг яздан ца кхоьру Газиева Аза. Доьналла долуш журналист ю иза. Цо санна статьяш язъеш кхин а пхи-ялх журналист велахьара, цхьадолу бакъдерг мукъане а девзар дара дуьненахь». Йоккхачу политиках, бехк-гуьнахь а доцуш х1алакбинчу доьзалех, нохчийн мух1ажарех, цаьрца лелочу харцонех а А. Газиевас язйина статьяш ша ешча, аьллера и дешнаш Абузара. Дашца а, къинхетамца а г1уллакхца а шайна цхьаьнгара орца кхачаре нохчаша сатуьйсу хан-зама ю иза. Оьшшучу хенахь а, шен меттехь а ца аьлла дош, дахкарлахь кхоьссина топ санна, дов. Шен хеннахь а, шен меттехь а аьлла дош, даш санна, деза а, дезаш а, оьшуш а хуьлу. Халкъан кхолламан чолхечу муьрехь орцане а, дарбане а дара Азин дош, ша б1аьрсине а, лерсине а мел кхаьчначийн кханенах дог тешош, Делан диканах дог ца дуьллуьйтуш. Соьлжа-Г1алахь, Соьлжехь, Алдехь, кхечу ярташкахь а бехачара лайна харцо, къизалла 1орайоккхуш, т1епаза, доьза байначийн лараш лоьхуш, гездора Нохчийчоьнан некъаш журналисто Газиева Азас, герзах боттабелла, карзахбевллачаьрга блокпостехь, со нохчийн журналист ю олий, тоьшалла д1а а ухьий, стешхаллах ларлуш, цаьргахьа букъ а берзош. Хьалха шена бевзаш хиллачу дуккха а журналисташца, керлачу политикашца цхьаьнакхетарш, Нохчийчохь долу юкъараллин-политически хьал дийцаре дар сих-сиха хуьлура Азин. Царах цхьаболу журналисташ Нохч-Г1алг1айн АССР-н телевиденехула а, радиохула а йолчу пачхьалкхан комитетан режиссеран г1оьнча ша йолуш, вуьйш – Хьалха-Мартанан к1оштан а, Нохч-Г1алг1айн республикан юкъараллин-политически «Даймохк» а газетийн редакцешкахь болх бечу хенахь а, ша кхечу газеташца, журналашца кхоллараллин з1е латтош а, уллера бевзинера Азина.